**Likumprojekta “Grozījumi Sociālo pakalpojumu un sociālās palīdzības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts izstrādāts, lai pilnveidotu sociālo pakalpojumu sniegšanas procesu, paredzot Sociālo pakalpojumu un sociālās palīdzības likumā (turpmāk – SPSPL):  1) Noteikt tiesības saņemt sociālo rehabilitāciju par valsts budžeta līdzekļiem vardarbībā cietušām personām, kuras uzturas Latvijas Republikā ar termiņuzturēšanās atļauju, personām, kuras ir trešās valsts valstspiederīgie vai bezvalstnieki, kuriem nav likumīga pamata uzturēties Latvijas Republikā un kuri ir aizturēti (līdz izraidīšanas vai izceļošanas brīdim), kuriem ir piemērots aizturēšanai alternatīvs līdzeklis un ārzemnieki, attiecībā par kuriem atgriešanas lēmuma darbība ir apturēta vai kuriem ir noteikts laika posms brīvprātīgai izceļošanai;  2) Paredzēt iespēju piešķirt sociālos pakalpojumus personai, kurai objektīvu apstākļu dēļ nav deklarētās dzīvesvietas;  3) Katastrofu un ārkārtējās situācijas gadījumos paredzēt sociālo pakalpojumu sniedzēju pienākumu ievērot attiecīgās pašvaldības un valsts institūciju prasības, norādījumus, vadlīnijas un veikt pasākumus apdraudējuma un klientu drošības risku mazināšanai.  4) Noteikt vienotu un visām iesaistītajām pusēm skaidri saprotamu pieeju atbalsta nodrošināšanā personām ar garīga rakstura traucējumiem gadījumos, ja pašvaldība grupu mājas (dzīvokļa) pakalpojumu nodrošina citas pašvaldības administratīvajā teritorijā, un persona tajā deklarē dzīvesvietu;  5) Saskaņot regulējumu par pabalstu personai ar invaliditāti, kurai nepieciešama kopšana atbilstoši grozījumiem Valsts sociālo pabalstu likumā, kas paredz, ka minēto pabalstu turpinās izmaksāt personām, kuras ievietotas ilgstošas sociālās aprūpes un sociālās rehabilitācijas institūcijā (turpmāk – Institūcijā). Līdz ar to pabalsts personai ar invaliditāti, kurai nepieciešama kopšana, būs daļa no personas ienākumiem, no kuriem tiek ieturēta samaksa par Institūcijas pakalpojumu, un tas ietekmēs arī naudas summu, kas saglabājama personas personiskiem izdevumiem saskaņā ar SPSPL 29. panta otrās daļas 1. un 2. punktā noteikto.  6) Tehniski precizēt, no kāda valsts sociālā nodrošinājuma pabalsta apmēra ilgstošas sociālā aprūpes un sociālās rehabilitācijas institūcijā esošam bērnam aprēķina naudas summu personiskajiem izdevumiem.  Likumprojekta spēkā stāšanās laiks – 2021. gada 1. jūlijs. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Labklājības ministrijas (turpmāk – LM) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz precizēt sociālo pakalpojumu sniegšanas nosacījumus, t.sk.:  **1. Tiesības saņemt sociālo rehabilitāciju par valsts budžeta līdzekļiem vardarbībā cietušām personām, kuras uzturas Latvijas Republikā ar termiņuzturēšanās atļauju, personām, kuras ir trešās valsts valstspiederīgie vai bezvalstnieki, kuriem nav likumīga pamata uzturēties Latvijas Republikā un kuri ir aizturēti (līdz izraidīšanas vai izceļošanas brīdim), kuriem ir piemērots aizturēšanai alternatīvs līdzeklis un ārzemnieki, attiecībā par kuriem atgriešanas lēmuma darbība ir apturēta vai kuriem ir noteikts laika posms brīvprātīgai izceļošanai.**  SPSPL 3. pantā minētas personas, kuras var saņemt SPSPL iekļautos sociālos pakalpojumus, un pakalpojumu finansēšanas avoti (valsts, pašvaldības, personīgie līdzekļi). SPSPL minētais atbalsts par valsts budžeta līdzekļiem nav pieejams vardarbībā cietušām pilngadīgām personām, ārzemniekiem bez termiņuzturēšanās atļaujas, kam ir atļauts atrasties Latvijas teritorijā vairākus mēnešus (šobrīd regulējums attiecas arī uz Lielbritānijas pilsoņiem). Savukārt attiecībā uz bērniem ir noteiktas tiesības saņemt sociālo rehabilitāciju kā vardarbībā cietušiem tiem bērniem, kuri ir atzīti par patvēruma meklētājiem ar īpašām uzņemšanas vajadzībām, bet nav ietverti bērni, kuri atzīti par mazāk aizsargātajām personām izraidīšanas procedūrā.  Ārkārtējās situācija laikā tika konstatēts, ka var izveidoties situācija, kurā noteiktas personu grupas, kurām nav iespēju pašām finansēt pakalpojumus, nevar saņemt valsts atbalstu vardarbībā cietušām pilngadīgām personām, kaut arī ir konstatēta tāda nepieciešamība. Situācija tika risināta ar ārkārtējo situāciju regulējošām normām. Tomēr, lai līdzīgās situācijās personas varētu saņemt sociālās rehabilitācijas pakalpojumu vardarbībā cietušam personām, nepieciešami grozījumi SPSPL.  Sociālo rehabilitāciju par valsts budžeta līdzekļiem ir tiesības saņemt vardarbībā cietušiem bērniem saskaņā ar SPSPL 3.apnta 7.daļu. Saskaņā ar “Resursu centra “Marta”” (turpmāk – Centrs Marta) sniegtajām ziņām, vidēji gadā Centrā Marta vēršas ap 10 vardarbībā cietušo, kuriem nav tiesības saņemt valsts finansētu pakalpojumu. Lielākā daļā gadījumu vardarbības veicējs ir cietušās vīrs, ģimenē ir bērni, un upuri ir sociāli izolēti, ar ierobežotām iespējām saņemt palīdzību. Saskaņā ar Eiropas Parlamenta un Padomes direktīvu 2012/29/E, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI 8. panta pirmo punktu, dalībvalstis nodrošina, lai cietušajiem saskaņā ar viņu vajadzībām pirms kriminālprocesa, tā laikā un atbilstīgu laikposmu pēc tā būtu bez maksas pieejami konfidenciāli cietušo atbalsta dienesti, kas rīkojas viņu interesēs. Ģimenes locekļiem ir pieejami cietušo atbalsta dienesti saskaņā ar viņu vajadzībām un kaitējuma apmēru, kas tiem radies pret cietušo vērstā noziedzīgā nodarījuma rezultātā. Saskaņā ar šīs direktīvas 10.apsvērumu dalībvalstīm būtu jāveic vajadzīgie pasākumi, ar kuriem nodrošina, lai šajā direktīvā noteiktās tiesības netiktu piemērotas nosacīti – atkarībā no cietušās personas uzturēšanās statusa attiecīgās dalībvalsts teritorijā vai no cietušās personas pilsonības vai valstspiederības.  Minētās situācijas risināšanai ir nepieciešami grozījumi 3. panta septītajā daļā un 3. panta papildināšana ar astoto daļu.  Sociālās rehabilitācijas pakalpojumi tiks nodrošināti esošo valsts budžeta līdzekļu ietvaros. Pēc grozījumu pieņemšanas SPSPL tiks grozīti Ministru kabineta 2014. gada 23. decembra noteikumi Nr.790 “Sociālās rehabilitācijas pakalpojumu sniegšanas kārtība no vardarbība cietušām un vardarbību veikušām pilngadīgām personām”, t.sk. pārskatot pakalpojuma saturu, izmaksas u.c. Vienlaikus norādām, ka tas nav tieši saistīts ar mērķa grupas precizēšanu, jo paplašinātā mērķa grupa veidos tikai nelielu daļu no kopējā pakalpojumu saņēmēju skaita.  **2. Paredzēt iespēju piešķirt sociālos pakalpojumus personai, kurai objektīvu apstākļu dēļ nav deklarētās dzīvesvietas.**  SPSPL 9. panta pirmā daļa nosaka, ka pašvaldībai, kuras teritorijā ir deklarētā personas dzīvesvieta, ir pienākums nodrošināt personai iespēju saņemt tās vajadzībām atbilstošus sociālos pakalpojumus un sociālo palīdzību. SPSPL 9. panta trešā daļa nosaka, ja personai nepieciešami sociālie pakalpojumi naktspatversmē vai krīzes centrā, tā vēršas tieši pie pakalpojuma sniedzēja, kurš lemj par pakalpojuma nodrošināšanu. Ja nepieciešams, personu, kura ir bez mājokļa, ar naktspatversmi vai patversmi, informāciju un konsultācijām, kā arī ar vienreizēju materiālu palīdzību nodrošina pašvaldība, kuras teritorijā šī persona atrodas. SPSPL 9. panta trešā prim daļa nosaka, ja personai objektīvu apstākļu dēļ nav deklarētās dzīvesvietas, pašvaldība, kuras administratīvajā teritorijā persona ir izvēlējusies dzīves vietu, izvērtē personas materiālo situāciju un, ja nepieciešams, piešķir vienreizēju materiālu palīdzību, kā arī informē par to pašvaldību, kurā ir bijusi pēdējā personas deklarētā dzīvesvieta. Pašvaldība, kuras administratīvajā teritorijā ir bijusi pēdējā personas deklarētā dzīvesvieta, vai pašvaldība, kuras administratīvajā teritorijā persona ir izvēlējusies dzīves vietu, ja personas pēdējo deklarēto dzīvesvietu nav iespējams noteikt, izvērtē iespēju sniegt personai psihosociālu palīdzību vai piešķirt atbilstošus sociālās palīdzības pabalstus. Nevienā no SPSPL pantiem nav noteikts, kā rīkoties, ja personai bez deklarētās dzīvesvietas ir neatliekami nepieciešams sociālais pakalpojums, kas nav naktspatversme vai krīzes centrs.  Minētās situācijas risināšanai ir nepieciešams noteikt, ka pašvaldība, kuras administratīvajā teritorijā ir bijusi pēdējā personas deklarētā dzīvesvieta, vai pašvaldība, kuras administratīvajā teritorijā persona ir izvēlējusies dzīves vietu, ja personas pēdējo deklarēto dzīvesvietu nav iespējams noteikt, izvērtē iespēju sniegt personai ne tikai psihosociālu palīdzību vai piešķirt atbilstošus sociālās palīdzības pabalstus, bet arī sociālos pakalpojumus.  Šis grozījums neparedz jaunus nosacījumus ne attiecībā uz dzīvesvietas deklarēšanu, ne apstākļu izvērtēšanu, kāpēc personai nav deklarētās dzīvesvietas. Tāpat tas neparedz pašvaldības pienākumu atsevišķi vērtēt šādas personas vajadzības pēc sociālajiem pakalpojumiem, bet palīdz risināt situāciju, kad pašvaldības sociālais dienests, balstoties uz esošo regulējumu, izvērtē šādas personas situāciju un secina, ka personas problēmas risināšanai nav piemērota ne psihosociālā palīdzība, ne sociālās palīdzības pabalsts, bet nepieciešams kāds no sociālajiem pakalpojumiem. Tas ir attiecināms uz pašvaldību, kuras administratīvajā teritorijā persona ir izvēlējusies dzīvesvietu, tikai tajos gadījumos, kad personas pēdējo deklarēto dzīvesvietu nav iespējams noteikt. Līdz ar tie būs tikai atsevišķi gadījumi, un to ietekme uz pašvaldību budžetiem - nebūtiska.  **3.** **Sociālo pakalpojumu nodrošināšanu ārkārtējās situācijas apstākļos.**  Balstoties uz gūto pieredzi sociālo pakalpojumu nodrošināšanā Covid-19 epidēmijas apstākļos ir secināts, ka ārkārtējās situācijas laikā ir neviennozīmīga sociālo pakalpojumu sniedzēju attieksme pret ierobežojumiem, kas var apdraudēt klientu aprūpi, veselību un dzīvību (piemēram, nesadarbošanās ar veselības nozares speciālistiem Covid-19 testu veikšanā, neskaidra atbildība, operatīvas rīcības trūkums saslimšanas konstatēšanas gadījumā institūcijā). Ņemot vērā minēto, ir nepieciešami risinājumi, lai veidotu vienotu padotības algoritmu administratīvajā teritorijā esošajiem sociālo pakalpojumu sniedzējiem.  To īstenošanai ir nepieciešami grozījumi SPSPL, tos saistot ar Civilās aizsardzības un katastrofas pārvaldīšanas likumu, kurā, kā viena no iespējamām katastrofām, uz kuru attiecināms minētais likums, ir epidēmija. Likums nosaka nozaru ministriju, tajā skaitā LM, rīcību, atbildību utt. katastrofu gadījumos, lai atbilstoši savai darbības jomai un kompetencei izstrādātu un sniegtu rekomendācijas valsts un pašvaldību institūcijām, objektu un paaugstinātas bīstamības objektu īpašniekiem un tiesiskajiem valdītājiem (mūsu situācijā sociālo pakalpojumu sniedzējiem) ieteikumus par rīcību katastrofas vai katastrofas draudu gadījumā. Šobrīd, turpinoties Covid-19 epidēmijai, ir aktuāls jautājums par vienotu rīcību tās seku mazināšanai un klientu dzīvības un veselības apdraudējuma mazināšanai.  Ievērojot minēto tiek skaidrāk noteikts sociālo pakalpojumu sniedzēju pienākums ievērot attiecīgās pašvaldības un valsts institūciju (Slimību profilakses un kontroles centra, Veselības ministrijas, LM) prasības, norādījumus, vadlīnijas un veikt pasākumus apdraudējuma un klientu drošības risku mazināšanai.  **4. Dzīvesvietas deklarēšana un tiesības uz sociālajiem pakalpojumiem un sociālo palīdzību personai, kura dzīvo grupu mājā (dzīvoklī).**  Saskaņā ar SPSPL 9. panta pirmo daļu pašvaldībai, kuras teritorijā ir deklarētā personas dzīvesvieta, ir pienākums nodrošināt personai iespēju saņemt tās vajadzībām atbilstošus sociālos pakalpojumus un sociālo palīdzību. SPSPL 9. panta ceturtā daļa nosaka, ka pašvaldības, kuras nav izveidojušas nepieciešamos sociālo pakalpojumu sniedzējus, slēdz līgumus ar citiem sociālo pakalpojumu sniedzējiem savā teritorijā vai ar citām pašvaldībām par minēto sociālo pakalpojumu sniegšanu un samaksu.  Savukārt Dzīvesvietas deklarēšanas likuma 3. pants nosaka, ka dzīvesvieta ir jebkura personas brīvi izraudzīta ar nekustamo īpašumu saistīta vieta (ar adresi), kurā persona labprātīgi apmetusies ar tieši vai klusējot izteiktu nodomu tur dzīvot, kurā dzīvot tai ir tiesisks pamats un kuru šī persona atzīst par vietu, kur tā sasniedzama tiesiskajās attiecībās ar valsti un pašvaldību un saskaņā ar šī likuma 4. panta pirmo daļu dzīvesvietas maiņas gadījumā attiecīgās personas pienākums ir mēneša laikā, kopš tā pastāvīgi dzīvo jaunajā dzīvesvietā, deklarēt to dzīvesvietas deklarēšanas iestādē.  Gramatiski tulkojot SPSPL 9. panta pirmo daļu, turpmāk šai personai, ņemot vērā jauno deklarēto dzīvesvietu, pēc nepieciešamajiem sociālajiem pakalpojumiem un sociālās palīdzības būtu jāvēršas tās pašvaldības sociālajā dienestā, kuras teritorijā atrodas grupu māja (dzīvoklis). Vienlaikus grupu mājas (dzīvokļa) pakalpojums var nebūt vienīgais atbalsts, ko persona saņem no savas iepriekšējās dzīvesvietas pašvaldības, un būtu loģiski to turpināt nodrošināt neatkarīgi no administratīvās teritorijas, kurā ir rasta iespēja personai saņemt grupu mājas (dzīvokļa) pakalpojumu. Atšķirībā no pakalpojuma institūcijā, kur persona atrodas valsts vai pašvaldības apgādībā, saņemot grupu mājas (dzīvokļa) pakalpojumu, personai var būt nepieciešami arī citi sociālie pakalpojumi vai sociālā palīdzība.  Nodot atbildību par visu personai nepieciešamo atbalstu citai pašvaldībai tikai tāpēc, ka tās teritorijā ir pieejams grupu mājas (dzīvokļa) pakalpojums ir nesamērīgi. Tāpat šī situācija neveicina pašvaldību ieinteresētību pārdot grupu mājas (dzīvokļa) pakalpojumus citām pašvaldībām, tādējādi mazinot pakalpojumu pieejamību cilvēkiem, kuriem šis pakalpojums ir nepieciešams.  Šī regulējuma nepieciešamība ir aktualizējusies, jo, īstenojot deinstitucionalizācijas projektus, grupu māju (dzīvokļu) skaits tuvāko divu gadu laikā strauji pieaugs, tomēr saglabāsies nepieciešamība pakalpojumu pirkšanai ārpus pašvaldību robežām, to paredz arī plānošanas reģionu deinstitucionalizācijas plāni.  Esošo tiesību normu piemērošana rada neviennozīmīgu situāciju gadījumos, ja pašvaldība personai nodrošina (pērk) grupu mājas (dzīvokļa) pakalpojumu citas pašvaldības administratīvajā teritorijā. Grupu mājas (dzīvokļa) pakalpojums uz pakalpojumu saņemšanas laiku ir personas dzīvesvieta, un tā kļūst par personas deklarēto dzīvesvietu, ja personai nav tiesiska pamata saglabāt reģistrāciju iepriekšēja dzīvesvietā.  Ņemot vērā minēto, ir nepieciešams noteikt visām iesaistītajām pusēm skaidri saprotamu, personas interesēm labvēlīgu un vienotu pieeju turpmākā atbalsta nodrošināšanā personām ar garīga rakstura traucējumiem, kurām pašvaldība grupu mājas (dzīvokļa) pakalpojumu nodrošina citas pašvaldības administratīvajā teritorijā, nosakot, ka to nodrošina tā pašvaldība, kas pieņēmusi lēmumu par grupu mājas (dzīvokļa) pakalpojuma nodrošināšanu neatkarīgi no personas dzīvesvietas deklarēšanas grupu mājā (dzīvoklī).  Grozījums neparedz izmaiņas atbildības sadalījumā sociālo pakalpojumu sniegšanā starp valsti un pašvaldību. Saskaņā ar 28. panta trešajā daļā noteikto lēmumu par personām, kuras uzturējušās valsts sociālās aprūpes centros un kurām nepieciešams grupu mājas (dzīvokļa) pakalpojums, pieņem tā pašvaldība, kura iepriekš pieņēmusi lēmumu par personai nepieciešamu ilgstošas sociālās aprūpes pakalpojumu personām ar smagiem garīga rakstura traucējumiem (ievietošanu valsts sociālās aprūpes institūcijā).  Grozījums tiek veikts, lai būtu nepārprotami skaidrs, ka pašvaldība, kura ir pieņēmusi lēmumu par grupu dzīvokļa pakalpojumu piešķiršanu, to arī finansē, kā arī piešķir un finansē citus personai nepieciešamos sociālos pakalpojumus un sociālo palīdzību. Savukārt, lai izvēlētos personas vajadzībām visatbilstošāko atbalstu pēc personas nonākšanas grupu māja (dzīvoklī) citas pašvaldības administratīvajā teritorijā, pašvaldības sociālā dienesta speciālisti var sadarboties ar pašvaldības, kurā atrodas grupu dzīvoklis, sociālā dienesta speciālistiem, kā arī grupu dzīvokļa speciālistiem.  Vienlaikus 28. panta trešā daļa tiek precizēta, nosakot, ka pašvaldība personai nodrošina ne tikai izmitināšanu, bet arī nepieciešamos sociālos pakalpojumus un sociālo palīdzību, kas praksē arī tiek īstenots, bet minētā panta redakcija vēsturiski ir saglabājusies neprecīza. Nemainīgs paliek nosacījums, ka 28. panta trešā daļa ir attiecināma tikai uz gadījumiem, kad persona pārceļas no ilgstošas aprūpes institūcijas uz dzīvi pašvaldībā, un nav attiecināms uz citiem gadījumiem, piemēram, kad persona tikai ciemojas ārpus institūcijas, bēgļiem un citām personu grupām.  **5. Izmaiņas īpašas kopšanas pabalsta izmaksas nosacījumos personām, kas saņem valsts vai pašvaldības finansētu pakalpojumu Institūcijā.**  Saskaņā ar Valsts sociālo pabalstu likuma 20. panta piekto daļu pabalsta invalīdam, kuram nepieciešama kopšana, izmaksu pārtrauc, ja persona ievietota Institūcijā un izdevumus par personas uzturēšanos tajā pilnībā vai daļēji apmaksā valsts vai pašvaldība. Minētais regulējums ir grozīts, paredzot, ka pabalsta izmaksa netiks pārtraukta neatkarīgi no personas ievietošanas Institūcijā, ja izdevumus par personas uzturēšanos tajā pilnībā vai daļēji apmaksā pašvaldība. Vienlaikus tiek mainīta terminoloģija vārdu “invalīds” aizstājot ar vārdiem “persona ar invaliditāti”. Grozījumi Valsts sociālo pabalstu likumā ir pieņemti 2020. gada 24. novembrī, un saskaņā ar pārejas noteikumiem iepriekšminētais grozījums stāsies spēkā 2021. gada 1. jūlijā.  Līdz ar to pabalsts personai ar invaliditāti, kurai nepieciešama kopšana, būs daļa no personas ienākumiem, no kuriem tiek ieturēta samaksa par ilgstošas sociālās aprūpes un sociālās rehabilitācijas institūcijas pakalpojumu, un tas ietekmēs arī naudas summu, kas saglabājama personas personiskiem izdevumiem saskaņā ar SPSPL 29. panta otrās daļas 1. un 2. punktā noteikto.  Tādējādi tiks saskaņots regulējums par pabalstu personai ar invaliditāti, kurai nepieciešama kopšana, ar grozījumu Valsts sociālo pabalstu likumā, paredzot arī identisku pārejas periodu minēto grozījumu spēkā stāšanās laikam.  Minētās izmaiņas samazinās pašvaldības izdevumus par pakalpojuma Institūcijā apmaksu personām ar invaliditāti, kurām nepieciešama kopšana, un palielinās naudas summu personiskiem izdevumiem, kas paliks personas rīcībā. Tam nav papildus ietekmes uz valsts budžetu, jo izmaiņas pabalstu izmaksas nosacījumos jau ir pieņemtas līdz ar grozījumiem Valsts sociālo pabalstu likumā.  **6. Precizējums, no kāda valsts sociālā nodrošinājuma pabalsta apmēra ilgstošas sociālā aprūpes un sociālās rehabilitācijas institūcijā esošam bērnam aprēķina naudas summu personiskajiem izdevumiem.**  Saskaņā ar SPSPL 29. panta otrajā daļā noteikto, Institūcijas klientiem ik mēnesi ir tiesības uz noteiktu naudas summu personiskiem izdevumiem, bērniem šī naudas summa ir noteikta 15% no valsts sociālā nodrošinājuma pabalsta apmēra. Taču no 2021. gada 1. janvāra minēto pabalstu apmēri ir paaugstināti, turklāt tie ir atkarīgi gan no personai noteiktās invaliditātes grupas, gan no tā, vai persona strādā vai nestrādā, kā arī pabalstu var saņemt persona, kurai nav piešķirta vecuma pensija, bet ir sasniegts pensionēšanās vecums. Līdz ar to esošajā regulējumā pie paaugstinātiem valsts sociālā nodrošinājuma pabalsta apmēriem nav viennozīmīgi izprotams, no kuras summas ir aprēķināma naudas summas personiskajiem izdevumiem bērnam. Nosakot, ka bērnam izmaksājamā naudas summa ir 15% no valstī noteiktā valsts sociālā nodrošinājuma pabalsta apmēra, kāds noteikts personai, kas nav nodarbināta un ir sasniegusi vecumu, lai tā iegūtu tiesības uz vecuma pensiju (Valsts sociālo pabalstu likuma 13. panta pirmās daļas 1. punkts), tiek nepārprotami noteikts, no kuras valsts sociālā nodrošinājuma pabalsta summas ir veicams aprēķins. No 2021. gada 1. janvāra šī summa ir 109 EUR. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, sociālo pakalpojumu sniedzēji un saņēmēji  Personas ar invaliditāti, t.sk. garīga rakstura traucējumiem |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertais tiesiskais regulējums precizē pašvaldību, sociālo pakalpojumu sniedzēju un saņēmēju tiesības un pienākumus, kas pēc būtības nav jaunas un praksē jau tiek piemērotas (anotācijas I daļas 2. punkta 1., 2., 3., 4. un 6. jautājums) vai to piemērošana ir plānota (anotācijas I daļas 2. punkta 5. jautājums).  Likumprojekts neietekmē uzņēmējdarbības vidi un administratīvo slogu. |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |  |  |  |
| --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | |
| Likumprojekts šo jomu neskar. | | | |
|  | |  | |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | | Grozījumi SPSPL 29. panta otrās daļas 1. un 2. punktā nepieciešami, lai saskaņotu SPSPL regulējumu ar Grozījumu Valsts sociālo pabalstu likumā, kas ir pieņemts 2020. gada 24. novembrī, un saskaņā ar pārejas noteikumiem stāsies spēkā 2021. gada 1. jūlijā.  Pēc grozījumu SPSPL pieņemšanas tiks grozīti Ministru kabineta 2014. gada 23. decembra noteikumi Nr.790 “Sociālās rehabilitācijas pakalpojumu sniegšanas kārtība no vardarbība cietušām un vardarbību veikušām pilngadīgām personām”. |
| 2. | Atbildīgā institūcija | | LM |
| 3. | Cita informācija | | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Grozījums SPSPL 3. pantā ir saskaņā ar Eiropas Parlamenta un Padomes direktīvu 2012/29/E, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI 8. panta pirmo punktu, dalībvalstis nodrošina, lai cietušajiem saskaņā ar viņu vajadzībām pirms kriminālprocesa, tā laikā un atbilstīgu laikposmu pēc tā būtu bez maksas pieejami konfidenciāli cietušo atbalsta dienesti, kas rīkojas viņu interesēs. Ģimenes locekļiem ir pieejami cietušo atbalsta dienesti saskaņā ar viņu vajadzībām un kaitējuma apmēru, kas tiem radies pret cietušo vērstā noziedzīgā nodarījuma rezultātā. Saskaņā ar šīs direktīvas 10.apsvērumu dalībvalstīm būtu jāveic vajadzīgie pasākumi, ar kuriem nodrošina, lai šajā direktīvā noteiktās tiesības netiktu piemērotas nosacīti – atkarībā no cietušās personas uzturēšanās statusa attiecīgās dalībvalsts teritorijā vai no cietušās personas pilsonības vai valstspiederības |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | Sabiedrība tika aicināta līdzdarboties likumprojekta izstrādē, ievietojot to LM tīmekļvietnē - <https://www.lm.gov.lv/lv/lm-dokumentu-projekti-0> un MK tīmekļvietnē, dodot iespēju sabiedrības pārstāvjiem sniegt viedokli par likumprojektu tā izstrādes stadijā.  Viedoklis tika saņemts no 7 pašvaldībām un vienas nevalstiskās organizācijas - Biedrības “Centrs MARTA”.  2021. gada 26. februārī likumprojekts izskatīts Sociālo pakalpojumu attīstības padomē. |
| 3. | Sabiedrības līdzdalības rezultāti | Viena pašvaldība pauda atbalstu izstrādātajam likumprojektam, 3 pašvaldību priekšlikumi netika ņemti vērā, 3 pašvaldību priekšlikumi ir ņemti vērā. Tā rezultātā ir precizēta anotācija un likumprojekts, izslēdzot prasību pašvaldībām pārbaudīt sociālo pakalpojumu sniedzēju atbilstību normatīvajos aktos noteiktajām prasībām un papildinot to ar2 jauniem punktiem:   * 3. punktu,paredzot tiesības saņemt sociālo rehabilitāciju par valsts budžeta līdzekļiem vardarbībā cietušām personām, kuras uzturas Latvijas Republikā ar termiņuzturēšanās atļauju, personām, kuras ir trešās valsts valstspiederīgie vai bezvalstnieki, kuriem nav likumīga pamata uzturēties Latvijas Republikā un kuri ir aizturēti (līdz izraidīšanas vai izceļošanas brīdim), kuriem ir piemērots aizturēšanai alternatīvs līdzeklis un ārzemnieki, attiecībā par kuriem atgriešanas lēmuma darbība ir apturēta vai kuriem ir noteikts laika posms brīvprātīgai izceļošanai (Biedrības “Centrs MARTA” priekšlikums); * 4. punktu, paredzot iespēju piešķirt sociālos pakalpojumus personai, kurai objektīvu apstākļu dēļ nav deklarētās dzīvesvietas (Ikšķiles novada Sociālā dienesta priekšlikums).   Sociālo pakalpojumu attīstības padomē tika prezentēts likumprojekts, kas precizēts atbilstoši sabiedrības pārstāvju priekšlikumiem, un saņemts atbalsts tā tālākai virzībai. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | LM, pašvaldības, sociālo pakalpojumu sniedzēji |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Labklājības ministre R. Petraviča

K.Lasmane, 67021506

[Kristine.Lasmane@lm.gov.lv](mailto:Kristine.Lasmane@lm.gov.lv)

v\_sk. = 3170